
 ODPOVED IZ POSLOVNIH RAZLOGOV


O odpovedi iz poslovnih razlogov govorimo takrat, kadar so razlogi za odpoved POZ na strani delodajalca, mednje se prištevajo denimo ekonomski, organizacijski, tehnološki, strukturni in podobni razlogi. Za delodajalca je ključno, da dokaže obstoj in dejansko utemeljenost poslovnega razloga. Sodna praksa namreč kaže, da so med utemeljenimi poslovnimi razlogi denimo reorganizacija, opustitev posameznega delovnega mesta ali denimo zmanjšanje števila zaposlenih na določenem delovnem mestu, prenos del in nalog na druge zaposlene, racionalizacija dela in podobno. A sodišča v sodnih postopkih preverjajo, ali gre za dejansko ali zgolj navidezno reorganizacijo, ki je vzrok za odpuščanje, zato poslovni razlog ne more biti fiktiven ali prikrivati nekega drugega razloga.
Argumentacija odpovedi
Odpoved mora biti zelo dobro pojasnjena in utemeljena, razlogi pa morajo biti resnični, ne fiktivni. Torej v odpovedi podrobno navedite, kateri poslovni razlogi so privedli do tega, da morate delavcu odpovedati pogodbo o zaposlitvi. V sodnem postopku ni dovoljeno širiti ali dodatno razlagati odpovednega razloga, če ni naveden v odpovedi. Na kratko, na eni strani, ponavadi ni dovolj in takšna odpoved bo na sodišču verjetno zavrnjena, saj v sodnem postopku ni dovoljeno širiti ali dodatno razlagati odpovednega razloga, če ni naveden v odpovedi. Prav tako ne pozabite, da je dokazno breme vedno na strani delodajalca.
Iz poslovnega razloga je možno odpovedati tudi pogodbe, ki so sklenjene za določen čas.

Odpovedni rok
Pri odpovedi iz poslovnega razloga je potrebno upoštevati tudi zakonsko predvideni odpovedni rok. Ta se bo izračunal ob upoštevanju konkretnih okoliščin primera in bo pričel teči naslednji dan, ko je delavcu vročena odpoved, ne glede na to ali je to dela prost dan ali delovni dan.
Po ZDR-1 je trajanje odpovednega roka odvisno od trajanja zaposlitve delavca pri trenutnem delodajalcu. Za delavca, ki je bil pri delodajalcu zaposlen do enega leta znaša odpovedni rok 15 dni, za več kot eno leto, pa vse do dve leti zaposlitve velja 30 dnevni odpovedni rok, nad dvema letoma zaposlitve pa odpovedni rok narašča po dva dni, za vsako dopolnjeno leto zaposlitve pri delodajalcu (najdaljši rok lahko znaša 60 dni). Če gre za delavca, ki je pri delodajalcu zaposlen več kot 25 let, je odpovedni rok, v kolikor kolektivna pogodba ne določa drugače 80 dni, a ne krajši kot 60 dni.
V primeru, da gre delavec zadnji dan odpovednega roka na bolniško, delovno razmerje preneha ko delavcu preneha bolniška odsotnost. V primeru daljše bolniške odsotnosti pa delovno razmerje preneha po šestih mesecih bolniške odsotnosti.
Delavec ima v času odpovednega roka tudi pravico do odsotnosti z dela zaradi iskanja nove zaposlitve, s pravico nadomestila za odsotnost najmanj dve uri tedensko.
Odpravnina
Če ste delavcu odpovedali pogodbo o zaposlitvi iz poslovnih razlogov ali iz razloga nesposobnosti, mu morate izplačati odpravnino. Osnova za izračun je povprečna mesečna (bruto) plača, ki jo je prejel delavec ali ki bi jo prejel delavec, če bi delal, v zadnjih treh mesecih pred odpovedjo. Pravilo je izplačana plača, ki jo je delavec že prejel na svoj transakcijski račun. V odpovedi ne napišite zneska odpravnine, lahko pa napišete formulo oziroma izračun, kar pa tudi ni nujno.
Zakon sicer predvideva, da delavcu pripada odpravnina v višini:
· 1/5 osnove za vsako leto dela pri delodajalcu, če je zaposlen več kot eno leto do deset let;
· 1/4 osnove za vsako leto dela pri delodajalcu, če je zaposlen več kot deset let do 20 let;
· 1/3 osnove za vsako leto dela pri delodajalcu, če je zaposlen pri delodajalcu več kot 20 let.
Za delo pri delodajalcu se šteje tudi delo pri pravnih prednikih delodajalca. V delovno dobo se upošteva tudi čas odpovednega roka. Odpravnina se izplača prvi naslednji dan, ko delavcu preneha delovno razmerje.
Pri odpovedi delovnega razmerja ne pozabite še na izplačilo sorazmernega dela regresa in dopusta. Zakon predvideva, da ima delavec, ki mu preneha delovno razmerje med letom, pravico do ene dvanajstine letnega dopusta in regresa za vsak dopolnjeni mesec zaposlitve. Če delavec dopusta ne more izkoristiti, zakon omogoča delodajalcu, da ga delavcu izplača.

Viri
· Zakon o delovnih razmerjih (ZDR-1)
· OZS - Nina Scortegagna Kavčnik

